Morten Helveg Petersen (RV), 2007-09-06:
Hr. Leif Mikkelsen kender udmærket Det Radikale Venstres principielle holdning til efterløn.
Jeg sagde, at vi er forligsbelagte.
Hvis jeg trak lidt på smilebåndet ad spørgsmålet, så er det, fordi det jo er lidt interessant at høre repræsentanten for Ny Alliance bekymre sig om ting, der vender den tunge ende nedad i forbindelse med skattepolitikken.
Altså, undskyld mig.
Med det, jeg kender til Ny Alliances skattepolitik, virker det ikke, som om det her hensyn til, at noget skulle vende den tunge ende nedad, har været særlig dominerende i de overvejelser, man har haft hidtil.
Men det er meget interessant, at hr. Leif Mikkelsen nævner det.
Lad mig sige, at vi i Det Radikale Venstres eget udspil til skattereform og grønne afgifter og den slags ting har arbejdet med et gennemsnitsforbrug i husholdningerne, og så kan der kompenseres derudover, eller rettere sagt: Man kan blive belastet, hvis man forbruger mere end gennemsnittet.
Så vi er meget bevidste om det her med, at det ikke må vende den tunge ende nedad.
Jeg ville så ønske, at Ny Alliance var lige så optaget af det i den generelle skattepolitik.
For det første synes vi, det er uansvarligt at pumpe så mange penge ud i økonomien i en højkonjunktur uden samtidig at byde på, hvordan vi får flere ud på arbejdsmarkedet.
Nationalbankdirektøren er blevet citeret flittigt gange her i dag.
Jeg gentager, hvad han sagde i sidste uge, og jeg citerer: Regeringens finanslov øger risikoen for en skadelig overophedning af økonomien.
Citat slut.
Så skarpe og kontante ord har vi ikke hørt fra Nationalbanken i årtier.
For det andet er der mangel på arbejdskraft i Danmark.
Derfor er der brug for reformer.
Det Radikale Venstre foreslår reformer, der kan skaffe over 70.000 mennesker ud på arbejdsmarkedet.
Vi vil en skattereform, vi vil reformer på arbejdsmarkedet og reformer på udlændingeområdet, så flere får mulighed for at komme til Danmark og arbejde.
For det tredje bygger regeringen sin 2015plan på nogle meget optimistiske forudsætninger.
20.000 flere skal i arbejde, uden at regeringen vil fortælle hvordan, og man håber på, at 25.000 ekstra kommer i arbejde i kraft af allerede vedtagne tiltag.
Samtidig skal arbejdstiden fastholdes uændret, og udgiftsvæksten skal være lav, sjovt nok på den anden side af næste folketingsvalg.
For det fjerde ser Det Radikale Venstre frem til at diskutere regeringens såkaldte kvalitetsreform, men vi ønsker at vise mere tillid til de offentligt ansatte.
Væk med kontrol og væk med bureaukrati, vi tror på, at mere tillid til offentligt ansatte giver højere kvalitet og mere arbejdsglæde.
For det femte ønsker vi at prioritere i sundhedssektoren.
Det Radikale Venstre ønsker at prioritere de mest syge patienter først; det burde egentlig være sund fornuft.
For det sjette synes vi, der er brug for mere miljø i forbindelse med finansloven.
Det kunne der passende have været allerede i forbindelse med skattepakken, men vi vil også gerne diskutere økologi, flere og større klimaindsatser samt naturarealer med regeringen.
Dertil kommer en stribe af øvrige initiativer, som jeg skal vende tilbage til i min ordførertale.
Der er brug for arbejdskraft.
Hver dag siger danske virksomheder nej til nye ordrer, hver dag mangler der personale på sygehusene og i daginstitutionerne, og derfor er der brug for reformer, der kan skaffe mere arbejdskraft.
Uden reformer risikerer vi, det brænder sammen, og derfor er regeringens forslag til finanslov på kanten af det uansvarlige.
Det er ingen hemmelighed, at Det Radikale Venstre er uenige med regeringen om udlændingepolitikken.
Det nye er vel, at man nu også kan sætte spørgsmålstegn ved den borgerlige ansvarlighed.
Som overvismanden er citeret for at sige – og jeg citerer: Man poster flere penge ud til privat forbrug, og det gør man på toppen af en højkonjunktur.
Det er at spille hasard med stabiliteten i dansk økonomi, og den positive effekt på arbejdsudbuddet er meget begrænset.
Man risikerer helt klart at skærpe mangelen på arbejdskraft.
Det synes vi er kritisabelt, det er farligt at lave den slags eksperimenter nu.
Citat slut.
Tilbage i 1980’erne var der brug for genopretning af dansk økonomi.
Nu spiller en borgerlig regering hasard med den økonomiske politik og drager den borgerlige økonomiske ansvarlighed i tvivl.
Der er brug for reformer, og derfor var det ekstra ærgerligt, at regeringen ikke benyttede chancen til at lave en rigtig grøn skattereform.
Det Radikale Venstre havde ét møde med regeringen, og derefter hørte vi ikke noget, før medierne kunne berette om, at der nu var lavet en aftale med Dansk Folkeparti.
Problemet er, at resultatet også er blevet derefter.
Vi fik en lille pakke, hvor hoppet fra mellemskat til topskat minder om en bjergetape i Tour de France, eller som de ville sige på Langeland om deres ø-pølser: Kend dem på knækket!
Det mest positive, man kan sige om skattepakken, er vel, at den bryder med skattestoppet og stadfæster et princip om, at man kan bruge grønne afgifter til at sænke indkomstskatten for.
Det Radikale Venstre har fremlagt sit eget udspil til finanslov, der ikke bare er fuldt finansieret, men også har en lavere udgiftsvækst end regeringens udspil.
Dertil kommer en stribe reformer, der efter vores vurdering kan skaffe 70.000 mennesker ekstra ud på arbejdsmarkedet.
Det må da siges at være ansvarligt.
Vi foreslår en ambitiøs grøn skattereform.
Den enkelte dansker skal ikke betale mere i skat, men skatten på arbejde skal ned, og skatten på forurening skal op.
Det Radikale Venstre foreslår reformer på arbejdsmarkedet, vi har en model på dagpengeområdet, hvor dagpengeperioden kan forkortes til 2½ år, og vi er vel vidende om, at der selvfølgelig er forlig, der skal respekteres på det her område, men vi fremlægger vores politik, så vælgerne kan se forskel på, hvad de forskellige politiske partier mener.
Vi foreslår reformer på udlændingeområdet, så Danmark bliver attraktivt at søge til for at få arbejde.
Vi ønsker en ny greencardmodel, vi ønsker jobpatruljer, der kan hjælpe virksomhederne med at rekruttere.
Det er den type af reformer, der kræves, for at vores velfærdssamfund er holdbart i længden.
Det ville være forfriskende, hvis regeringen ville byde på, hvad der skal til.
Det gør regeringen ikke i 2015- planen, men nedsætter i stedet en kommission, selv om vi jo godt ved, hvad det er for instrumenter, der skal tages i anvendelse for at skaffe mere arbejdskraft.
Som politikere bør vi vise tillid til, at medarbejdernes faglighed gør regler og bureaukratiske rutiner overflødige, at borgerne selv kan formulere de krav og de ønsker, de har til institutionernes arbejde, samt at kommunalbestyrelserne kan opstille de rigtige rammer for daginstitutioner, skoler og ældrepleje.
Derfor foreslår vi, at institutionerne gøres til, hvad vi kalder politikerfri zoner, så medarbejdere og ledere kan få mere frihed til at løse deres opgaver.
Vi foreslår en uddannelses- og ledelsesreform, der skal sikre, at medarbejdere på institutioner rustes til at tage udfordringerne op.
Endelig skal de fysiske rammer være i orden, og der skal investeres i bedre og mere bæredygtigt byggeri.
Det Radikale Venstre vil anvende flere penge på sundhed, men vi vil prioritere de mest syge patienter først.
Regeringen vælger at bruge flere penge og kostbare personaleressourcer på at turbobehandle patienter med småskavanker, når man vælger at sænke frit valg-garantien til en måned.
Vi ønsker at prioritere en hurtigere behandling af kræftpatienter.
I dag venter en typisk lungekræftpatient næsten 100 dage på, at behandlingen går i gang.
Det er alt, alt for lang tid.
Der er hjerte-kar-patienter, der må vente flere måneder på at få deres diagnose med risiko for liv og helbred.
Det er uacceptabelt, det kan koste liv.
Vi ønsker, at en tredjedel af de nye penge til sundhedsvæsenet fremover øremærkes til forebyggelse og folkesundhed, og vi foreslår en jobpatrulje på sundhedsområdet, der skal hjælpe til med at rekruttere fagligt personale såsom læger, sygeplejersker, assistenter m.fl. i udlandet.
Vi har en stribe andre gode forslag, vi gerne vil forhandle med regeringen om: Vi vil gerne investere mere i miljø og naturparker.
Vi har forslag om en ambitiøs økologiplan, der kan sikre Danmark en bæredygtig landbrugsproduktion.
Vores målsætning er, at 25 pct. af landbrugsarealet skal være økologisk i år 2020.
Vi vil gerne tilføre Det Økonomiske Råd flere midler, med henblik på at få en mere objektiv økonomisk debat i Danmark.
De diskussioner, vi har haft, ikke mindst her i eftersommeren, peger entydigt i retning af, at der er brug for, at de politiske partier lader deres udspil underkaste en neutral behandling i en uafhængig instans.
Derfor flere midler til eksempelvis Det Økonomiske Råd.
Og vi vil gerne sætte penge af til en undersøgelseskommission vedrørende Irakkrigen, for at vi alle kan lære af forløbet, ikke mindst i foråret 2003.
På det internationale område i øvrigt ønsker vi en højere ulandsbistand samt etablering af en global ramme med særlig vægt på klimaindsatser.
Der burde generelt være langt mere vægt på klimaet i regeringens udspil til finanslov – det burde der sådan set også have været i skattepakken, men nej, sådan skulle det desværre ikke gå.
Vi har forslag om en it-pakke, der sætter mere turbo på Danmark som it-nation.
Vi finder, at psykiatrien er for vigtig en opgave til at leve af midler fra den såkaldte satspulje, og derfor vil vi gerne foreslå regeringen, at psykiatriområdet overføres fra satspuljen til den egentlige finanslov.
På trafikområdet sætter vi penge af til lavere priser på pendlerkort, og vi prioriterer at gøre stationer tilgængelige for folk med handicap.
På kulturens område har vi en stribe gode forslag, herunder at oprette et center for global ytringsfrihed.
Vi ønsker at afsætte 600 mio. kr. til en handlingsplan for videreudvikling og modernisering af den danske folkeskole, og vi ønsker at forbedre handelsskolernes taxametertilskud.
Det Radikale Venstre ønsker at gøre mere, særlig for udsatte børn, og vi foretrækker generelt højere kvalitet frem for lave takster i daginstitutionerne.
Vi ønsker samtidig at afskaffe den såkaldte starthjælp, kontanthjælpsloftet og 300-timersreglen.
Alt det her har vi finansieret fuldt ud i vores finanslovudspil.
Faktisk er vi overfinansierede, og samtidig fremlægger vi forslag til reformer, der gør dansk økonomi bæredygtig på længere sigt.
Vi vil gerne forhandle med regeringen om næste års finanslov.
Vi håber på et bredere samarbejde, end tilfældet var i forbindelse med skattepakken; vi håber på mindre blokpolitik, end tilfældet var ved skattepakken; og vores pointe over for regeringen er, at vi egentlig tror, det også kunne give nogle bedre resultater end det, vi så komme ud af skatteforhandlingerne.